CELEX: 32020R2114
Language: hu
Date: 2020-12-16 00:00:00
Title: A Bizottság (EU) 2020/2114 felhatalmazáson alapuló rendelete (2020. december 16.) az 1008/2008/EK európai parlamenti és tanácsi rendeletnek a Covid19-világjárvány következményei kezelése érdekében hozott rendkívüli intézkedéseknek a földi kiszolgálást nyújtó szolgáltató kiválasztása vonatkozásában történő ideiglenes meghosszabbítása tekintetében történő módosításáról (EGT-vonatkozású szöveg)

2020.12.17.   
               
               
                  HU
               
               
                  Az Európai Unió Hivatalos Lapja
               
               
                  L 426/1
               
            
         A BIZOTTSÁG (EU) 2020/2114 FELHATALMAZÁSON ALAPULÓ RENDELETE
         (2020. december 16.)
         az 1008/2008/EK európai parlamenti és tanácsi rendeletnek a Covid19-világjárvány következményei kezelése érdekében hozott rendkívüli intézkedéseknek a földi kiszolgálást nyújtó szolgáltató kiválasztása vonatkozásában történő ideiglenes meghosszabbítása tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a Közösségben a légi járatok működtetésére vonatkozó közös szabályokról szóló, 2008. szeptember 24-i 1008/2008/EK európai parlamenti és tanácsi rendeletre (1), és különösen annak 24a. cikke (3) bekezdésére,
         mivel:
         
                     (1)
                  
                  
                     A Covid19-világjárvány a légi közlekedés hirtelen visszaeséséhez vezetett a kereslet jelentős csökkenése, valamint a tagállamok és harmadik országok által a járvány megfékezése érdekében hozott közvetlen intézkedések következtében.
                  
               
                     (2)
                  
                  
                     Az említett körülményeket a légi fuvarozók nem tudják befolyásolni, és a légi járatoknak a légi fuvarozók általi, emiatt bekövetkező önkéntes vagy kötelező törlése az e körülményekre adott szükséges válasz.
                  
               
                     (3)
                  
                  
                     A földi kiszolgálók továbbra is likviditási problémákkal szembesülnek, amelyek a földi kiszolgálás felfüggesztését vonhatják maguk után. Ez viszont az uniós repülőtereken nyújtott repülőtéri szolgáltatások korlátozásához vagy felfüggesztéséhez vezethet.
                  
               
                     (4)
                  
                  
                     Az (EU) 2020/696 európai parlamenti és tanácsi rendelet (2) lehetővé teszi, hogy a 2020. március 1-jétől 2020. december 31-ig tartó időszakban, amennyiben egy földi kiszolgáló azon időtartam vége előtt beszünteti tevékenységét, amelyre vonatkozóan kiválasztották, a repülőtér irányító szervezete vagy a tagállam illetékes hatósága legfeljebb hat hónapig tartó időszakra vagy a 2020. december 31-ig tartó időszakra – attól függően, hogy e két időszak közül melyik a hosszabb – a szolgáltatások nyújtására közvetlenül válasszon ki földi kiszolgálást nyújtó szolgáltatót. Az (EU) 2020/696 rendelet továbbá felhatalmazta a Bizottságot az említett időszakok meghosszabbítására.
                  
               
                     (5)
                  
                  
                     Az 1008/2008/EK rendelet 24a. cikke (4) bekezdésének megfelelően a Bizottság 2020. november 13-án összefoglaló jelentést nyújtott be az Európai Parlamentnek és a Tanácsnak.
                  
               
                     (6)
                  
                  
                     A Bizottság összefoglaló jelentése hangsúlyozza, hogy a 2020 áprilisa és augusztusa közötti fokozatos növekedés ellenére a légi forgalom szintje 2020 szeptemberében még mindig jelentősen alacsonyabb volt, mint 2019 azonos időszakában. Az Eurocontrol adatai szerint a légi forgalom 2020. november 25-én 63 %-kal maradt el a 2019. november 25-i szinthez képest.
                  
               
                     (7)
                  
                  
                     Bár nehéz pontos előrejelzést adni a légi forgalom fellendülésével kapcsolatban, értelemszerűen várható, hogy a közeljövőben, egészen 2021. december végéig nem fog változni a helyzet. Az Eurocontrol legutóbbi, 2020. szeptemberi légi forgalmi előrejelzése alapján (mely feltételezi, hogy a tagállamok között nincs összehangolva az operatív eljárások bevezetése és a nemzeti korlátozások feloldása) 2021 februárjában a légi forgalom várhatóan 50 %-kal alacsonyabb lesz, mint 2020 februárjában. Az Egészségügyi Világszervezet adatai szerint a hetente nyilvántartásba vett Covid19-esetek száma Európában 2020. november 22-én elérte az 1,77 milliót (ez a világszinten rögzített új esetek 44 %-a), ami jelentősen meghaladja a 2020 tavaszán nyilvántartásba vett esetek számát. Az Európai Betegségmegelőzési és Járványvédelmi Központ adatai azt mutatják, hogy az Európai Gazdasági Térség és az Egyesült Királyság esetében a regisztrált Covid19-esetek 14 napos összesített aránya 2020 nyara óta folyamatosan növekszik. A központ 2020. november 22-i heti felügyeleti jelentése szerint az arány 100 000 főre vetítve 549 fő volt (országonként a legkevesebb 58, a legtöbb 1 186 eset).
                  
               
                     (8)
                  
                  
                     Észszerűen úgy tekinthetjük, hogy a légi forgalom tartós csökkenése a Covid19-világjárvány hatásának a következménye. A fogyasztói bizalomra vonatkozóan a Covid19 nyomán rendelkezésre álló adatok alapján 2020 áprilisában még a válaszadók mintegy 60 %-a gondolta úgy, hogy a világjárványt követő néhány hónapon belül valószínűleg újra igénybe veszi a légi közlekedést, ez az arány 2020 júniusában 45 %-ra csökkent. A rendelkezésre álló adatok tehát egyértelműen arra utalnak, hogy kapcsolat áll fenn a Covid19-világjárvány és a légi közlekedés iránti fogyasztói kereslet között, és nem volt más olyan esemény, amely magyarázatot adhatna a légi közlekedés iránti kereslet csökkenésére.
                  
               
                     (9)
                  
                  
                     A Bizottság összefoglaló jelentése azt mutatja, hogy a tagállamok által augusztus közepe óta a Covid19-esetek növekvő számára válaszul bevezetett, gyakran nagyon rövid határidővel bejelentett nemzeti, koordinálatlan korlátozások, karanténkövetelmények és tesztelési intézkedések szintén gyengítik a fogyasztói bizalmat, és csökkentik a légi forgalom iránti keresletet.
                  
               
                     (10)
                  
                  
                     Tekintettel a repülőjegy-foglalások rendkívül alacsony szintjére, a fent említett járványügyi és légi forgalmi előrejelzésekre, valamint a Covid19-világjárvány megfékezését célzó nemzeti intézkedésekkel kapcsolatos bizonytalanságra és kiszámíthatatlanságra, észszerűen feltételezhető, hogy a légi forgalom és utaskereslet Covid19-világjárványnak tulajdonítható alacsony szintje 2021-ben is fennmarad. Még éveken át nem várható, hogy a légi forgalom visszaáll a Covid19-et megelőző szintre. Ebben a szakaszban azonban még korai megállapítani, hogy a kapacitásban bekövetkező csökkenés 2021 után is hasonlóan jelentős mértékben folytatódik-e.
                  
               
                     (11)
                  
                  
                     A földi kiszolgálást végző vállalatokat súlyosan érintette a Covid19-világjárvány és a légi forgalom abból eredő csökkenése. A pandémia kezdete óta jelentősen csökkent a járatok száma, ami negatív hatást gyakorolt az uniós repülőtereken a földi kiszolgáláshoz kapcsolódó szolgáltatások nyújtásából származó bevételekre. Több, földi kiszolgálást végző szolgáltató ezáltal pénzügyi nehézségekkel szembesült, és többjük már szerkezetátalalkításba kezdett, állami mentőcsomagot kapott vagy beszüntette működését.
                  
               
                     (12)
                  
                  
                     A légi forgalom következő hónapokban várható szintjére vonatkozó előrejelzések alapján valószínűsíthető, hogy a 2021-ben kiszolgálandó járatok korlátozott száma miatt a földi kiszolgálási ágazatban nehéz piaci feltételek fognak érvényesülni. A légi forgalom negatív tendenciája valószínűleg tovább súlyosbítja a földi kiszolgálást végző szolgáltatók súlyos pénzügyi helyzetét, ami további csődkockázatot hordoz magában. Ilyen körülmények között azon repülőtereken, ahol a szolgáltatók száma korlátozott, valószínűleg több földi kiszolgálást végző szolgáltatónak kell megszüntetnie a földi kiszolgálás körébe tartozó szolgáltatások nyújtását annak az időszaknak a vége előtt, amelyre kiválasztották őket. Ez a földi kiszolgálás hirtelen megszakadásához vezethet ezeken a repülőtereken még azelőtt, mielőtt a 96/67/EGK irányelv 11. cikkének (1) bekezdésében meghatározott eljárás alapján új szolgáltatót lehetne kiválasztani.
                  
               
                     (13)
                  
                  
                     Ezért helyénvaló az 1008/2008/EK rendelet 24a. cikkének (2) bekezdésében előírt eltérés időtartamát 2020. március 1-jétől 2021. december 31-ig meghosszabbítani.
                  
               
                     (14)
                  
                  
                     A jogbizonytalanság elkerülése érdekében – különösen a repülőtér irányító szervezete és a tagállam illetékes hatósága tekintetében – ezt a rendeletet az 1008/2008/EK rendelet 25b. cikkében részletezett sürgősségi eljárás keretében kell elfogadni, és annak az Európai Unió Hivatalos Lapjában való kihirdetését követő napon sürgősen hatályba kell lépnie,
                  
               ELFOGADTA EZT A RENDELETET:
         
            1. cikk
            Az 1008/2008/EK rendelet 24a. cikke (2) bekezdésének helyébe a következő szöveg lép:
            
                        „(2)
                     
                     
                        A 96/67/EGK irányelv 11. cikke (1) bekezdésének e) pontjától eltérve, a 2020. március 1-jétől 2021. december 31-ig tartó időszakban, amennyiben egy földi kiszolgáló azon időtartam vége előtt beszünteti tevékenységét, amelyre vonatkozóan kiválasztották, a repülőtér irányító szervezete vagy a tagállam illetékes hatósága legfeljebb hat hónapig tartó időszakra vagy a 2021. december 31-ig tartó időszakra – attól függően, hogy e két időszak közül melyik a hosszabb – a szolgáltatások nyújtására közvetlenül választhat ki földi kiszolgálást nyújtó szolgáltatót.”
                     
                  
         
            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. december 16-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 293., 2008.10.31., 3. o.
         
         
            (2)  Az Európai Parlament és a Tanács (EU) 2020/696 rendelete (2020. május 25.) a Közösségben a légi járatok működtetésére vonatkozó közös szabályokról szóló 1008/2008/EK rendeletnek a Covid19-világjárványra tekintettel történő módosításáról (HL L 165., 2020.5.27., 1. o.)